Maaleht kirjutas 28. novembril tallinlasest Reinust, keda rabas apteegis podagrarohtu küsides uudis, et aastaid kasutatud ravimit Allopurinol Sandoz pole saada. Polnud ka teise tootja, Nycomedi allopurinooli. Sohvritöös tee peale jäävaid apteeke läbi kammides märkas ta, et seda polnud enam kusagil Eestis.

Maalehe artikkel vallandas suure diskussiooni, sest selgus, et tarneraskused on tekitanud Eestis ravimikriisi, millist varasemast ei mäletata, ja see ei puuduta üksnes podagrahaigeid.

Läinud nädalal saatis Eesti Lastearstide Liit pöördumise, sisuliselt appikarje, sotsiaalministeeriumile, ravimiametile ja haigekassale, kirjeldades lastele sobivate ravimite puudust. Kurjakuulutava näitena toodi, et mõni aeg tagasi oli ohus sadakonna vastsündinu tervis.